SKRIFTLIG FORESPØRGSEL E-0912/01

af Paul Lannoye (Verts/ALE) til Kommissionen

(28. marts 2001)

Om: Leader-initiativet - St Hubert (Belgien)

EU har som led i Leader-initiativet udvalgt projektet Groupe d'action locale de St-Hubert (Belgien) sur le Val de Poix.

Dette projekt skal bidrage til en harmonisk udvikling af den pågældende dal og omfatter generelle pr-foranstaltninger, afmærkning af spadseregange, fremstilling af en video, valorisering af den lokale kulturarv, oprettelse af en arbejdsformidling og opstilling af glasmontre med regionale produkter. Projektet, der indledtes i slutningen af december 1999, har været operationelt siden januar 2000 og afsluttes i juni 2001. EU's bidrag udgør 18 mil. BEF.

På samme sted er der planer om et omfattende sportsprojekt (662 mio. BEF) med henblik på en olympisk dal, hvor sportsfolk på højt niveau kan øve sig i skydning, løb, cykling og endog ridning.

Sidstnævnte projekt forkastes af flere politiske aktører og sammenslutninger på grund af de miljøskader, det vil forårsage, og som vil gøre dalen mindre attraktiv for turister. Der skulle endog være anvendt midler fra Leader-initiativet til undersøgelser vedrørende dette projekt, som er i strid med det turistprojekt, der er omhandlet i Leader-initiativet.

Kan Kommissionen på den baggrund:

- bekræfte, at et sportsprojekt af denne art ikke er støtteberettiget under Leader-initiativet,

- oplyse, om det er acceptabelt, at projekter, der støttes over Leader-initiativet, virker som løftestang for sportsprojekter, der forringer miljøet i Val de Poix-dalen og gør den mindre attraktiv for turister,

- angive, om der ikke bør foretages en undersøgelse af anvendelsen af EU-midler i forbindelse med dette projekt og kræves tilbagebetaling af uretmæssigt udbetalte midler?

Svar afgivet på Kommissionens vegne af Franz Fischler

(17. maj 2001)

På grundlag af artikel 11 i Rådets forordning (EØF) nr. 4253/88 af 19. december 1988 om gennemførelsesbestemmelser til forordning (EØF) nr. 2052/88 for så vidt angår samordningen af de forskellige strukturfondes interventioner indbyrdes såvel som med interventionerne fra Den Europæiske Investeringsbank og de øvrige eksisterende finansielle instrumenter(1) som ændret ved Rådets forordning (EØF) nr. 2082/93 af 20. juli 1993(2) har Kommissionen truffet beslutning om EU-initiativet Leader II den 15. juni 1994. Inden for disse rammer godkendte Kommissionen den 19. juni 1997 det operationelle Leader II program for den vallonske region til fordel for områder, der er støtteberettigede til mål nr. 5b. Beløbet til EU-initiativet blev fastsat til 3 318 466 EUR.

EU-initiativet Leader II skal iværksættes på græsrodsniveau og i så høj grad som muligt inddrage lokale og regionale parter. Det er grunden til, at Kommissionen i partnerskab med hver medlemsstat forhandler indholdet af de regionale programmer, der er udarbejdet af de regionale myndigheder. Herefter opfordres de lokale aktionsgrupper til at fremsætte forslag til innovationsprogram for landdistrikterne, som skal indarbejdes i det regionale program, der vedtages. De lokale aktionsgrupper bliver endeligt udvalgt af et beslutningspartnerskab på regionalt plan.

I meddelelsen til medlemsstaterne(3) om Leader II hedder det i kapitel V om gennemførelsesbestemmelser, at Kommissionen ikke længere blander sig direkte i udvælgelsen af projekter og støttemodtagere. Kommissionen har således ikke informationer om de lokale aktionsgruppers specifikke projekter under et operationelt program.

Som følge heraf er det på grundlag af det operationelle program Leader II Vallonien, som Kommissionen er i besiddelse af, ikke muligt at bekræfte en finansiering af projektet olympisk dal. Imidlertid er projekter med et sportsligt sigte ikke på forhånd udelukket fra støtte inden for rammerne af Leader II. Men i bilag I til ovennævnte meddelelse til medlemsstaterne hedder det, at investeringer i infrastruktur ikke er støtteberettigede med undtagelse af meget små aktioner, der skal defineres i partnerskabet.

For så vidt angår virkningerne på miljøet, omhandler Rådets direktiv 85/337/EØF af 27. juni 1985 om evaluering af visse offentlige og private projekters virkning på miljøet(4) som ændret ved Rådets direktiv 97/11/EF af 3. marts 1997(5) blandt andet infrastrukturprojekter, herunder anlægsarbejder i byzoner (bilag II, pkt. 10b).

Kommissionen vil henvende sig til de ansvarlige myndigheder for at få supplerende oplysninger om Val de Poix-projektet og dets eventuelle forbindelser til det olympiske dal-projekt. Disse oplysninger vil hurtigst muligt tilgå det ærede medlem.

(1) EFT L 374 af 31.12.1988.

(2) EFT L 193 af 31.7.1993.

(3) EFT C 180 af 1.7.1994.

(4) EFT L 175 af 5.7.1985.

(5) EFT L 73 af 14.3.1997.